《续潘探花捣衣曲》
宋代·郑会

白石砧，秋沉沉。
家家捣衣灯下补，惟有妾家心最苦。
妾初嫁来补几时，良人从军今不归。
去时杨花未飞絮，欲着春衫裁白苧。
秋来暑尽白苧寒，远征未必便可还。
宫裘止是赐上将，良人犹在行伍间。
捣衣捣衣寄将去，闻道分兵又西戍。
茫茫莎草生寒尘，沙场不见愁杀人。
堂前阿姑老，得君早归好。
捣衣捣衣空断魂，因□上有双泪痕。
边功未成君着力，妾身孤单君莫忆。

作者简介：郑会，字文谦，一字有极，号亦山，贵溪（今属江西）人。少游朱熹、陆九渊之门。宁宗嘉定四年（一二一一）进士。十年，擢礼部侍郎。理宗宝庆元年（一二二五）史弥远专政，引疾归里。卒年八十二。有《亦山集》。已佚。清同治《贵溪县志》卷八有传。　郑会诗，据《全芳备祖》等书所录，编为一卷。